Tejtzen t-xiꞌ cyiiꞌn soldado ja Jesús,
e xiꞌ lpe Simón Pedro tiꞌ Jesús,
pero nakch chꞌin.
Bix at juntl t-xnakꞌatz Jesús e xiꞌ lpe tiꞌ Jesús.
Ttzkiꞌn Caifás twitz t-xnakꞌatz Jesús,
bix juꞌ tzunj e tcuyaxin tuꞌn tocx ja t-xnakꞌatz Jesús lu tuj tjaxin tuya Jesús.
Pero min ocx Pedro tunwen.
Nuk e cyaj ten tiꞌjxe tlemel jaaꞌ.
Juꞌ tzunj,
jt-xnakꞌatz Jesús otk tzꞌoc tunwen cuma ttzkiꞌn tneel pala twitz,
etz tuj jaaꞌ tuꞌn tkanen tej txin cꞌojlal ttziiꞌ jaaꞌ tuꞌn tocx Pedro tunwen,
bix e tcuyatxin.
Bix e xiꞌ tkanen jtxin cꞌojlal ttziiꞌ jaaꞌ te Pedro:
—¿Yaaꞌmpatey juntl cyxol t-xnakꞌatz ja xjal at tunwen?
—tz̈itxin.
—Yaaꞌn t-xnakꞌatzxin kenwa—tz̈i Pedro.
Attzen cheꞌw,
bix otk cub cykꞌoꞌn t-akꞌanal taaw jaaꞌ bix ke cꞌojlal tja Dios jun kꞌakꞌ.
Waꞌleckexin tiꞌ kꞌakꞌ nchi mekꞌen cyiibxin.
Tuyax Pedro ocx cyxolxin te mekꞌl tiibxin.
Yal te Anás,
e xiꞌ tkanen te Jesús cyiꞌj t-xnakꞌatz bix tiꞌj t-xnakꞌtzbil.
Bix aj ttzakꞌbeꞌn Jesús:
—Cywitz cykil xjal ma txiꞌ nkbaꞌna.
Cyuj camon jaaꞌ ma txiꞌ nkꞌoꞌna nxnakꞌtzbila,
bix ma txiꞌ nkꞌumena tyol Dios tuj nintzaj tja Dios,
jaaꞌ n-oca cychmon cyiib cykil judío.
Mintiiꞌ ma txiꞌ nkbaꞌna tuj ewjel.
¿Tikentzen ntzaj tkanena weya?
At nim tstiwa ma cybi nyola.
Kanenx cyexin,
tixix tten tuj cyleya.
Baꞌn cyuꞌn alcyej ma txiꞌ nkꞌumena cye xjal—tz̈i Jesús.
Tejtzen t-xiꞌ tkbaꞌnxin jlu,
oc tloka jun cꞌojlal tja Dios twitzxin,
bix e xiꞌ tkbaꞌnxin texin:
—Miꞌn tzꞌoc t-xmucchaꞌna jawnex pala—tz̈ixin.
Aj ttzakꞌbeꞌn Jesús te cꞌojlal:
—Ka min ma chin yolena tuj tumel,
kbantz weya ti tten ma chin tzpeta.
Pero ka tuj tumel nyola,
¿tikentzen n-oc tloka nwitza?
—tz̈ixin.
Mix e caman Anás tiꞌ Jesús.
Juꞌ tzunj e xiꞌ tsmaꞌnxin ja Jesús tuya Caifás,
tneel pala.
Ẍpoꞌnx Jesús.
Jatzen Simón Pedro,
luxxin waꞌlecx tiꞌ kꞌakꞌ tuꞌn tmekꞌt-xin.
Bix e xiꞌ cykbaꞌn niyꞌtl xjal toc tiꞌ kꞌakꞌ texin:
—¿Jaanpatey lepchec tiꞌ ja xjal lu?
—tz̈ikexin.
Pero tcyꞌi Pedro jcyyolxin juꞌwa,
bix e xiꞌ tkbaꞌnxin:
—Yaaꞌn jaan kenwa—tz̈ixin.
Attzen cyxol xjal junxin t-akꞌanal tneel pala,
titzꞌen jxin xjal otk tzꞌel ttxꞌoman Pedro tẍquin.
E xiꞌ tkbaꞌn tzunxin te Pedro:
—¿Yaaꞌmpa ja tey xwila t-xol tken awal tuya Jesús?
—tz̈ixin.
Pero juntl maj e cubx tewen Pedro tuꞌn min e tkꞌumexin.
Tzinxix xiꞌcꞌa tkbaꞌnxin juꞌwa tej tookꞌ cooꞌ.